Uleḥlu, tanfalit-agi ‘’sebɛa n watmaten “ tettuɣal-d kan d tasetna maca netta ibder-d kan ukuẓ n watmaten anda i d-yeqqar: Amenzu d aḥessas n nnda, wis sin s ugrez-is i ifeǧǧu lqaɛa, win i d-itekksen timellalin seddaw n tsekrin akk d umaẓuẓ. Aneggaru-agi, ibder-it-id mebla ma yenna-d tawuri-ines d acu-tt. Di tmacahut, llan yiwudam niḍen am lqabla, timɣarin n taddart, lxalat, amɣar azemni, iwudam-agi ulac-iten di tezlit, ttwaksen ula d ineḍruyen i icudden ɣursen, acku ur sɛin ara tawuri i iǧehden di tmacahut, d aɛiwen i ttɛawanen di lebni n uḍris, meḥsub llan neɣ ulac-iten anamek n tmacahut d tezlit d yiwen.